text: Jørn Lund fik skåret halsen over
  08 januar 2011 kl. 11.02
  Politiet mener, at den dræbte Jørn Lund fra Skodborg fik skåret halsen over, skriver eb.dk.
  Den 42-årige Jørn Lund, der blev fundet dræbt i sit hjem i Skodborg den 4. januar, har tilsyneladende gennemlevet et mareridt i sine sidste timer i live.
  Syd- og Sønderjyllands Politi har i hvert fald sigtet en 39-årig kvindelig bekendt for at have bundet den 42-årige mand til en seng, hvorefter hun skar halsen over på ham med en hobbykniv, skriver eb.dk.
  Oplysningen kom frem, da kvinden lørdag formiddag blev fremstillet i grundlovsforhør.
  Efter halssnittet bankede den 39-årige kvinde sit offer i hovedet med en stump genstand - en genstand, som politiet endnu ikke har fundet.
  Kvinden nægter sig skyldig i alle anklager.
  Ifølge politiet har Jørn Lund og den sigtede kvinde haft "relationer" til hinanden. Hvilke relationer vil politiet ikke uddybe, men ifølge flere medier er de ekskærester.
  